Шмат гадоў знаходзіцца ў самым цэнтры тэатральнага мастацтва Беларусі вядомы мастацтвазнаўца, таленавіты тэатральны крытык і педагог Анатоль Вікенцьевіч Сабалеўскі.

Нарадзіўся ён у вёсцы Андрыеўшчына Дзяржынскага раёна Мінскай вобласці ў сялянскай сям’і. У 1958 г. пасля заканчэння аддзялення журналістыкі БДУ пачаў працаваць у Інстытуце мастацтва, этнаграфіі і фальклору НАН Беларусі. У гэтым жа годзе А.В. Сабалеўскі паступіў у аспірантуру пры Дзяржаўным інстытуце тэатральнага мастацтва імя А.В. Луначарскага ў Маскве, пасля заканчэння якой вярнуўся ў Мінск, дзе спалучыў навукова-даследчую дзейнасць з педагагічнай. З 1961 г. А. Сабалеўскі пачаў выкладаць у Беларускім тэатральна-мастацкім інстытуце гісторыю тэатра, вёў заняткі па тэатральнай крытыцы, узначальваў кафедру гісторыі і тэорыі мастацтва, мовы і літаратуры, а з 1984 па 1989 г. быў рэктарам гэтага інстытута. З 1993 па 2000 г. Анатоль Вікенцьевіч загадваў кафедрай тэатральнай творчасці Беларускага інстытута культуры. У сценах гэтых навучальных устаноў Сабалеўскім-педагогам было шмат зроблена для падрыхтоўкі тэатразнаўцаў і крытыкаў, прычым не толькі для Беларусі, але і Узбекістана, Літвы, Польшчы, Кеніі, Сірыі, Іарданіі. У розныя гады А.В. Сабалеўскі з’яўляўся таксама навуковым супрацоўнікам Інстытута мастацтвазнаўства, этнаграфіі і фальклору (у 1990–1993 гг. загадваў аддзелам міжнародных культурных працэсаў). Абараніў доктарскую дысертацыю, атрымаў званне прафесара. А.В. Сабалеўскі быў адным з ініцыятараў заснавання і галоўным рэдактарам часопіса “Тэатральная Беларусь” (“Тэатральная творчасць”) з 1992 па 1998 г., які ўнёс значны ўклад у папулярызацыю і развіццё беларускай драматургіі.

У сваёй тэатразнаўчай і тэатральна-крытычнай дзейнасці А. Сабалеўскі даследуе пытанні гісторыі і сучаснасці беларускага тэатра, праблемы нацыянальнага ў сцэнічным мастацтве, узаемасувязі тэатральных культур, творчасць акцёраў, рэжысёраў і драматургаў. Шырокае ўяўленне пра стан беларускай драматургіі, творчасць беларускіх мастакоў слова, якія працавалі для тэатра, рэжысёрскае і акцёрскае майстэрства даюць напісаныя ім у розныя гады кнігі: “Рампай асветленае” (1962), “Ад п’есы – да спектакля” (1965), “Беларуская савецкая драма” (т. 1–2, 1969–1972), “Театр открывает занавес” (1970), “Белорусская драматургия в театрах народов СССР” (1972), “Жыццё тэатра” (1980), “Сучаснасць і гісторыя” (1985), “Асоба мастака” (1992). Яго манаграфіі пра Б. Платонава, Г. Глебава, К. Крапіву вытрымалі некалькі перавыданняў. Пад агульнай рэдакцыяй А. Сабалеўскага апублікавана двухтомная энцыклапедыя “Тэатральная Беларусь” (2002–2003), актыўным аўтарам якой ён адначасова з’яўляўся. А.В. Сабалеўскі – адзін з аўтараў і рэдактараў трохтомнай у чатырох кнігах “Гісторыі беларускага тэатра” (1983–1987), аўтар раздзела “Белорусский театр” у маскоўскім выданні “Советское актерское искусство, 50–70-е годы” (1982). Вынікам шматгадовай збіральніцкай дзейнасці стала унікальнае выданне “Хрэстаматыя па гісторыі беларускага тэатра і драматургіі” (т. 1–2, 1975; 2-е выданне ў 3-х т., 1997–2000), якое выдатна адлюстроўвае багатую гісторыю беларускага тэатра, аднаўляе яе невядомыя старонкі, вяртае з нябыту забытыя імёны і творы, знаёміць з лепшымі майстрамі нацыянальнай сцэны. Выданне адзначана прэміяй імя К. Крапівы. А.В. Сабалеўскі – ганаровы доктар навук Ташкенцкага інстытута мастацтаў імя М. Уйгура (1998), акадэмік Міжнароднай акадэміі навук аб прыродзе і грамадстве (Маскоўскае аддзяленне, 1998). За выдатны ўклад у развіццё мастацтвазнаўчай навукі, выхаванне спецыялістаў мастацкай культуры высокай кваліфікацыі і ўдзел у прапагандзе ідэй міру, дружбы і супрацоўніцтва паміж народамі А.В. Сабалеўскаму прысвоена званне лаўрэата Міжнароднай прэміі UNITY (“Адзінства”, залаты медаль, 1994).